CELEX: 22018D1989
Language: ro
Date: 2018-12-04 00:00:00
Title: Decizia nr. 1/2018 a Comitetului mixt UE-CTC din 4 decembrie 2018 în ceea ce privește o invitație adresată Regatului Unit de a adera la Convenția privind simplificarea formalităților în comerțul cu mărfuri [2018/1989]

14.12.2018   
               
               
                  RO
               
               
                  Jurnalul Oficial al Uniunii Europene
               
               
                  L 317/56
               
            
         DECIZIA NR. 1/2018 A COMITETULUI MIXT UE-CTC
         din 4 decembrie 2018
         în ceea ce privește o invitație adresată Regatului Unit de a adera la Convenția privind simplificarea formalităților în comerțul cu mărfuri [2018/1989]
         COMITETUL MIXT,
         având în vedere Convenția din 20 mai 1987 privind simplificarea formalităților în comerțul cu mărfuri (1), în special articolul 11 alineatul (3),
         întrucât:
         
                     (1)
                  
                  
                     În temeiul articolului 11 alineatul (3) din Convenția privind simplificarea formalităților în comerțul cu mărfuri (denumită în continuare „convenția”), Comitetul mixt înființat prin convenția menționată urmează să adopte, prin intermediul unei decizii, invitații adresate țărilor terțe de a adera la convenția menționată.
                  
               
                     (2)
                  
                  
                     Regatul Unit al Marii Britanii și Irlandei de Nord (denumit în continuare „Regatul Unit”) și-a exprimat dorința de a adera la convenție în calitate de parte contractantă distinctă, de la data la care convenția nu se va mai aplica Regatului Unit și pe teritoriul său.
                  
               
                     (3)
                  
                  
                     Schimbul de mărfuri cu Regatul Unit ar fi facilitat prin simplificarea formalităților care influențează comerțul dintre Regatul Unit și Uniunea Europeană, Republica Islanda, fosta Republică iugoslavă a Macedoniei, Regatul Norvegiei, Republica Serbia, Confederația Elvețiană și Republica Turcia.
                  
               
                     (4)
                  
                  
                     În perspectiva realizării unei astfel de facilitări, este oportună invitarea Regatului Unit să adere la convenție.
                  
               
                     (5)
                  
                  
                     Aderarea Regatului Unit la convenție ar trebui să devină efectivă numai de la data la care convenția încetează să se aplice Regatului Unit în calitate de stat membru al Uniunii Europene sau, în cazul în care Uniunea Europeană și Regatul Unit convin cu privire la dispoziții tranzitorii prin care convenția s-ar aplica Regatului Unit și pe teritoriul său, începând de la data la care aceste dispoziții tranzitorii încetează să se aplice,
                  
               ADOPTĂ PREZENTA DECIZIE:
         
            Articolul 1
            Regatul Unit este invitat să adere la convenție în conformitate cu articolul 11a din convenție începând de la data la care încetează să fie un stat membru al Uniunii Europene sau de la data la care încetează să se aplice eventualele dispoziții tranzitorii dintre Uniunea Europeană și Regatul Unit, prin care convenția s-ar aplica Regatului Unit și pe teritoriul său.
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 4 decembrie 2018.
            
               
                  Pentru Comitetul mixt
               
               
                  Președintele
               
               Philip KERMODE
            
         
         
            (1)  JO L 134, 22.5.1987, p. 2.